Bekende pynstiller verbind met hartsiektes, beroerte | Netwerk24
Deur Elsabé Brits 05 September 2018 12:38
'n Pynstiller wat algemeen gebruik word vir inflammasie word verbind met 'n verhoogde risiko vir kardiovaskulêre siektes en beroerte.
Dié navorsing oor die aktiewe bestanddeel diklofenak is pas in die vaktydskrif die British Medical Journal bekend gemaak. Dit is 'n anti-inflammatoriese middel wat nie steroïede bevat nie en in verskeie lande is dit oor die toonbank beskikbaar.
In Suid-Afrika is dit egter 'n skedule 3-middel en kan dit net op voorskrif verkry word. Dit word oor die wêreld heen gebruik.
Volgens die studie is dit vergelyk met parasetamol, naprokseen en ibuprofen, asook die gebruik van geen pynstiller nie.
'n Databasis van 6,3 miljoen mense is gebruik wat van 1996 tot 2016 gestrek het. Die gebruik van diklofenak is verbind met hartaanvalle, beroerte en onreëlmatige hartklop en bloeding in die boonste gedeelde van die spysverteringskanaal.
Die risiko daarvoor het toegeneem 30 dae nadat daar met die middel begin is.
Die resultate is deur waarnemings verkry en die aanbeveling is dat 'n groot kliniese studie nie gedoen kan word nie omdat dit oneties sou wees.
Luidens die studie is die aanbeveling dat waarskuwings op die verpakking aangebring moet word en dat die middel onder 'n dokter se toesig gegee moet word.
Daar is wel gevalle waar sommige mense se lewensgehalte verbeter word deur die gebruik van die middel, al is daar gevare, maar daar is min bewyse dat dié middel eerste gegee moet word voor ander middels.
Dit blokkeer die produksie van chemiese stowwe in die liggaam wat verantwoordelik is vir pyn, swelling en inflammasie.
Diklofenak is die aktiewe bestanddeel in A-Lennon Diclofenac, Adco-Diclofenac, Arthru-Derm, Austell-Diclofenac, Be-Tabs Diclofenac, Cataflam D, Dicloflam, DicloHexal, Fortfen SR, Infla-Ban, Merck-Diclofenac, Panamor, Sandoz Diclofenac, Veltex, Voltaren, Voltaren Optha, Adco-Clofelam, Diclohexal-K, Dynak 50, K-Fenak, Voltaren Acti-Go en Arthrotec, berig Health24.com.